Det blev en super aften for de fremmødte 600 tilskuere i Arena Nord i Frederikshavn tirsdag aften. Vendsyssel Elite Badminton slog nemlig topholdet Skovshoved med 6-3.

Vendsyssel Elite Badminton er forsvarende danske mestre, så der var ekstra pres på for at sikre holdet endnu en plads i årets Final 4, hvor årets DM-guld skal uddeles. VEB måtte undvære Mathias Christiansen, der lige er blevet dansk mester i mixeddouble og EM-guldvinder for hold. Skovshoved havde derimod taget de tunge skyts med i form af landsholdsspillerne Rasmus Gemke og Lasse Mølhede. I aftenens første kamp lagde VEB godt fra land, da Debora Jille og Robin Tabeling vandt over netop Lasse Mølhede og Sara Lundgaard. Lasse Mølhede trak sig herefter fra herredoublen. Heller ikke Rasmus Gemke, der er rangeret som den andenbedste herrespiller i landet, havde succes i opgøret mod det nordjyske hold. Victor Svendsen sejrede med 21/17, 15/21, 21/16. Den velspillende VEB-spiller slår dermed verdensranglistens nr. 21. Svendsen selv er rangeret som nr. 45 i verden. VEB og 21-årige Magnus Johannesen vandt den anden herresingle. Klar til slutspillet I de resterende kampe tabte den anden mixeddouble Cheryl Seinen og Zvonimir Durkinjak, ligesom VEB og Kirsty Gilmour og Josefine R. Jensen også tabte begge damesingler. Kirsty Gilmour måtte give op på grund af sygdom efter første sæt mod den danske mester, Line Christoffersen. De nykårede hollandske mestre, Debora Jille og Cheryl Seinen, tog doublesejr i to sæt, mens Victor Svendsen og Zvonimir Durkinjak sikkert også vandt deres double. Med den samlede sejr på 6-3 er VEB's danske mestre 100 procent sikre på en plads i Final 4. - En helt igennem fantastisk aften, hvor spillerne igen leverede varen. Jeg er dybt imponeret. Nu er vi i Final 4 - klar til forsvare DM-guldet, smiler VEB's cheftræner, Allan Kolbro Nielsen. Vendsyssel Elite Badminton indtager nu tredjepladsen med 67 point. Skovshoved har 68 point, og Højbjerg/VIA Biler er nyt tophold med 71 point. I tilfælde af en smal Skovshoved-sejr over Højbjerg/VIA Biler i sidste spillerunde kan VEB slutte på førstepladsen. Det kræver, at de vinder med minimum 7-2 over Værløse onsdag aften. -  Det tænker vi helt ærligt ikke på nu. Vi nyder sejren over Skovshoved og begynder forberedelserne til Værløse-kampen, siger Allan Kolbro Nielsen. Final 4 spilles i Brøndby Hallen den 22. - 23. april.